ดีเดย์บริการฉีดวัคซีนไข้หวัดใหญ่ฟรี  7 กลุ่มเสี่ยงในทุกสิทธิ์การรักษา เริ่ม 1 พฤษภาคมนี้
นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) กล่าวว่า ไวรัสไข้หวัดใหญ่เป็นสาเหตุที่สำคัญของการติดเชื้อระบบทางเดินหายใจแบบเฉียบพลัน พบบ่อยในประชากรทุกกลุ่มอายุ อาการมีตั้งแต่อาการไข้ น้ำมูกไหล จนถึงภาวะแทรกซ้อนรุนแรง เช่น ปอดบวมสมองอักเสบ กล้ามเนื้อหัวใจอักเสบ ตับอักเสบ ฯลฯ พบอัตราป่วยประมาณร้อยละ 10-20 ของประชากร ในกลุ่มเสี่ยงเมื่อป่วยอาจเกิดภาวะแทรกซ้อนที่รุนแรงและเสียชีวิตได้ หากไม่ป้องกัน สปสช. จึงบรรจุบริการวัคซีนป้องกันโรคไข้หวัดใหญ่ตามฤดูกาล เป็นสิทธิประโยชน์ส่งเสริมสุขภาพและป้องกันโรคภายใต้ กองทุนหลักประกันสุขภาพแห่งชาติมาต่อเนื่อง โดยร่วมกับกรมควบคุมโรค สำหรับปี 2565 นี้ ได้จัดหาวัคซีนป้องกันโรคไข้หวัดใหญ่จำนวน 4,200,000 โดส สำหรับฉีดให้กับประชาชนไทยที่เป็นกลุ่มเสี่ยง 7 กลุ่ม ในทุกสิทธิการรักษา บริการฟรีไม่เสียค่าใช้จ่าย ครอบคลุมการป้องกันเชื้อไวรัสไข้หวัดใหญ่ 3 สายพันธุ์ ตามที่องค์การอนามัยโลกกำหนด โดยจะเริ่มให้บริการตั้งแต่วันที่ 1 พฤษภาคม – 31 สิงหาคม 2565 หรือจนกว่าวัคซีนจะหมด สำหรับการเข้ารับบริการฉีดวัคซีนป้องกันโรคไข้หวัดใหญ่ตามฤดูกาลในปีนี้ เบื้องต้นจะมีข้อความ SMS ส่งให้กับประชาชนกลุ่มเสี่ยงเพื่อแจ้งให้เข้ารับบริการฉีดวัคซีนป้องกันโรคไข้หวัดใหญ่ ซึ่งท่านสามารถ Walk in เข้ารับบริการที่หน่วยบริการใกล้บ้านได้ทันทีโดยไม่ต้องจองล่วงหน้า หรืออาจโทรสอบถามกับหน่วยบริการก่อน ยกเว้นกรุงเทพมหานครที่ยังคงระบบเปิดให้จองฉีดวัคซีนป้องกันโรคไข้หวัดใหญ่ล่วงหน้า ด้วยการลงทะเบียนผ่านแอป “เป๋าตัง” ประชาชนกลุ่มเสี่ยง 7 กลุ่ม ที่ต้องรับวัคซีนไข้หวัดใหญ่ ได้แก่ กลุ่มหญิงตั้งครรภ์ อายุครรภ์ 4 เดือนขึ้นไป กลุ่มเด็กอายุ 6 เดือน ถึง 2 ปีทุกคน กลุ่มผู้มีโรคเรื้อรัง ได้แก่ ปอดอุดกั้นเรื้อรัง หอบหืด หัวใจ หลอดเลือดสมอง ไตวาย ผู้ป่วยมะเร็งที่อยู่ระหว่างการได้รับเคมีบำบัดและเบาหวาน กลุ่มผู้สูงวัยอายุ 65 ปีขึ้นไป กลุ่มผู้ป่วยโรคธาลัสซีเมียและผู้ที่มีภูมิคุ้มกันบกพร่อง รวมถึงผู้ติดเชื้อ HIV ที่มีอาการ กลุ่มผู้มีโรคอ้วน น้ำหนักมากกว่า 100 กิโลกรัม และผู้พิการทางสมองที่ช่วยเหลือตนเองไม่ได้